যূথিকা : হ্যাঁ, সে গান খুব পপুলার হয়েছিল। তার মধ্যেও কাজীদার একটা অবদান আছে। তখন রেকর্ড কোম্পানিগুলোর কলকাতায় প্রচুর ডিলার ছিলেন। আর প্রতি মাসেই রেকর্ড হতো যাঁদের হওয়ার কথা – যাঁরা শিল্পী হয়ে গেছেন – তাঁদের, নতুন যাঁরা আসতেন – তাঁদেরও হতো। আর সমস্ত রেকর্ড একটা একটা করে ডিলাররা এসে নিয়ে যেতো, এবং যার যেটা বিক্রি হতো না সেটা ফেরত যেতো আবার কোম্পানিতে – এরকমভাবে নিয়মটা ছিল। কিন্তু আমার যখন ‘ভোরের যূথিকা’ রেকর্ডটি হলো, তখন ডিলাররা এসে আর-সব রেকর্ড নিলেন, কিন্তু আমার রেকর্ডটা নিলেন না – বললেন, ‘না, গান একেবারে সোজা সোজা – এ গান কেউ কিনবে না, পছন্দ করবে না। এ সুর কী রকম – এতো অন্যরকম মানে যে রকম ক্ল্যাসিকাল ওরা চায়, অতোটা ক্ল্যাসিকাল ভাব এতে নেই। এটা বিক্রি হবে না।’ ওরা কেউ কিনবে না – সেইসব ডিলার। কাজীদা ওখানে ছিলেন, ওখানে বসে ছিলেন। উনি বললেন যে, ‘কেন কিনবে না?’ কাজীদা খুব রেগে গিয়েছিলেন। ‘কেন তোমরা রেকর্ড নেবে না? তোমাদের যদি বিক্রি না হয় তাহলে আমাদের তো সেটা ফিরিয়ে দিতে পারো। তার জন্যে তো আমরা বলছি না যে, না, এটা তোমাদের কাছেই থাকবে! তোমরা যদি যূথিকার রেকর্ড না নাও তাহলে আমি কোনো রেকর্ড তোমাদের দেবো না।’ এরকমভাবে কাজীদা সেই ডিলারদের মত করিয়েছিলেন। কিন্তু সেই রেকর্ড যখন বেরুলো – ছ-মাসের মধ্যেই হিট হয়ে গেল। হিট হতেই কমল দাশগুপ্ত এইচএমভির পার্মানেন্ট হয়ে গেলেন। আমিও ঢুকে গেলোম – আমারও স্থান হয়ে গেল, সেইখান থেকে।